b'\n_START_ARTICLE_\nKaplys\n_START_PARAGRAPH_\nKaplys \xe2\x80\x93 vienas i\xc5\xa1 archeologiniuose tyrimuose randam\xc5\xb3 archeologini\xc5\xb3 radini\xc5\xb3, \xc4\xafrankis \xc5\xbeemei purenti arba kasti.\n_START_SECTION_\nIstorija\n_START_PARAGRAPH_\nKaplys naudotas nuo akmens am\xc5\xbeiaus. Seniausi \xc4\xafrankiai buvo mediniai, v\xc4\x97liau juos sudar\xc4\x97 ant medinio koto u\xc5\xbemauta arba pritvirtinta kaulin\xc4\x97, ragin\xc4\x97, akmenin\xc4\x97 ar gele\xc5\xbein\xc4\x97 galvut\xc4\x97 skersiniais a\xc5\xa1menimis. Ankstyviausi daryti i\xc5\xa1 vieno med\xc5\xbeio gabalo, kartu su kotu, nuo v\xc4\x97lyvojo neolito prie medini\xc5\xb3 kot\xc5\xb3 imta tvirtinti ragines arba akmenines galvutes.\n_START_SECTION_\nKlasifikacija\n_START_PARAGRAPH_\nSkiriami: gludinti \xc4\xaftveriamieji apvalaini, trapeciniai, keturkampiai, kurpeliniai su skyle kotui kapliai, tarp j\xc5\xb3 ir gyvatgalviai. Gyvatgalviai kapliai b\xc5\xabdingi tik vakar\xc5\xb3 baltams. neolito pabaigoje ir bronzos am\xc5\xbeiaus prad\xc5\xbeioje kasdieniniam darbui buvo naudojami grubiai ta\xc5\xa1yti kapliai be skyl\xc4\x97s kotui. Kaplys naudotas ir \xc5\xa1aknims kasti, titnagui i\xc5\xa1 kreidos lupti. Nuo II a. \xe2\x80\x93 III a. prad\xc5\xbeios prad\xc4\x97ta naudoti gele\xc5\xbeinius kaplius.\n_START_SECTION_\nLietuvoje\n_START_PARAGRAPH_\nLietuvos teritorijoje ankstyviausi naudoti kapliai \xc5\xbeinomi i\xc5\xa1 viduriniojo neolito, iki 3 t\xc5\xabkstantme\xc4\x8dio pr. m. e. pabaigos gyvenvie\xc4\x8di\xc5\xb3 (\xc5\xa0ventosios gyvenviet\xc4\x97). Jie buvo su skyle tiesiam arba su \xc4\xafmova lenktam mediniam kotui. Daugiausia j\xc5\xb3 rasta VI a. \xe2\x80\x93 VII a. Pa\xc5\xa1u\xc5\xa1vio ir VI a. \xe2\x80\x93 IX a. Jauneiki\xc5\xb3 kapinynuose, i\xc5\xa1 viso 50. Kapliai da\xc5\xbeniausiai buvo moter\xc5\xb3 kap\xc5\xb3 \xc4\xafkap\xc4\x97s. Pana\xc5\xa1\xc5\xabs kapliai b\xc5\xabdingi ir I t\xc5\xabkstantme\xc4\x8dio pirmajai pusei, j\xc5\xb3 rasta Mai\xc5\xa1iagalos piliakalnio XIV a. kult\xc5\xabriniuose sluoksniuose.'